CELEX: 22017D0958
Language: el
Date: 2015-11-30 00:00:00
Title: Απόφαση αριθ. 2/2015 της Επιτροπής σύνδεσης EE — Χιλής, της 30ής Νοεμβρίου 2015, σχετικά με την αντικατάσταση του άρθρου 12 του τίτλου ΙΙΙ του παραρτήματος ΙΙΙ της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την απευθείας μεταφορά [2017/958]

7.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/35
            
         ΑΠΌΦΑΣΗ αριθ. 2/2015 ΤΗΣ ΕΠΙΤΡΟΠΉΣ ΣΫΝΔΕΣΗΣ EE — ΧΙΛΉΣ
   της 30ής Νοεμβρίου 2015
   σχετικά με την αντικατάσταση του άρθρου 12 του τίτλου ΙΙΙ του παραρτήματος ΙΙΙ της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την απευθείας μεταφορά [2017/958]
   Η ΕΠΙΤΡΟΠΗ ΣΥΝΔΕΣΗΣ ΕΕ — ΧΙΛΗΣ
   Έχοντας υπόψη τη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (1), και ιδίως το παράρτημα ΙΙΙ άρθρο 38,
   Εκτιμώντας τα ακόλουθα:
   
               (1)
            
            
               Το άρθρο 12 του τίτλου III του παραρτήματος III της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (εφεξής «η συμφωνία»), ορίζει ότι η προτιμησιακή μεταχείριση εφαρμόζεται αποκλειστικά στα εμπορεύματα που πληρούν τις προϋποθέσεις του παραρτήματος III και μεταφέρονται απευθείας μεταξύ της Δημοκρατίας της Χιλής («Χιλή») και της Ευρωπαϊκής Ένωσης.
            
         
               (2)
            
            
               Η Χιλή και η Ευρωπαϊκή Ένωση έχουν συνάψει πολυάριθμες συμφωνίες με εμπορικό περιεχόμενο από την έναρξη ισχύος της συμφωνίας, η οποία έδωσε στους οικονομικούς φορείς τη δυνατότητα να προσαρμόζουν τη στρατηγική εξαγωγών τους, προκειμένου να μειώσουν το κόστος και να ανταποκρίνονται καλύτερα στη ζήτηση της αγοράς.
            
         
               (3)
            
            
               Η Χιλή και η Ευρωπαϊκή Ένωση συμφώνησαν να τροποποιήσουν το άρθρο 12 του τίτλου ΙΙΙ του παραρτήματος III της συμφωνίας, ώστε να παρέχεται μεγαλύτερη ευελιξία στους οικονομικούς φορείς,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 12 του τίτλου ΙΙΙ του παραρτήματος ΙΙΙ της συμφωνίας, όσον αφορά την απευθείας μεταφορά, αντικαθίσταται με το κείμενο που περιλαμβάνεται στο παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει 90 ημέρες από την ημέρα κατά την οποία πραγματοποιήθηκε η τελευταία κοινοποίηση, από τα μέρη, της ολοκλήρωσης των αναγκαίων εσωτερικών νομικών διαδικασιών.
   
      Βρυξέλλες, 30 Νοεμβρίου 2015.
      
         
            Για την επιτροπή σύνδεσης ΕΕ — Χιλής
         
         Edgardo RIVEROS
         
            Υφυπουργός Εξωτερικών της Δημοκρατίας της Χιλής
         
         Roland SCHAEFER
         
            Αναπληρωτής Διευθύνων Σύμβουλος για την Αμερικανική Ήπειρο (ΕΥΕΔ)
         
      
   
   
      (1)  ΕΕ L 352 της 30.12.2002, σ. 3.
   
      ΠΑΡΑΡΤΗΜΑ
      
         «Άρθρο 12
         Απευθείας μεταφορά
         1.   Η προτιμησιακή μεταχείριση που προβλέπεται από τις διατάξεις της παρούσας συμφωνίας εφαρμόζεται αποκλειστικά στα προϊόντα που πληρούν τις προϋποθέσεις του παρόντος παραρτήματος και μεταφέρονται απευθείας μεταξύ της Ευρωπαϊκής Ένωσης και της Χιλής. Ωστόσο, προϊόντα είναι δυνατό να μεταφέρονται μέσω άλλων εδαφών με μεταφόρτωση ή προσωρινή αποθήκευση σ' αυτά τα εδάφη, υπό την προϋπόθεση ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και ότι δεν αποτελούν αντικείμενο άλλων εργασιών εκτός από την προσθήκη ή την επίθεση σημάτων, ετικετών ή σφραγίδων, την εκφόρτωση, την επαναφόρτωση, την κατάτμηση των αποστολών ή οποιαδήποτε άλλη εργασία που αποβλέπει στη διατήρησή τους σε καλή κατάσταση.
         2.   Θεωρείται ότι τηρούνται οι διατάξεις της παραγράφου 1, εκτός εάν οι τελωνειακές αρχές έχουν λόγο να πιστεύουν το αντίθετο. Σε αυτές τις περιπτώσεις οι τελωνειακές αρχές μπορούν να ζητούν από τον εισαγωγέα να αποδείξει ότι τηρούνται οι σχετικές διατάξεις χρησιμοποιώντας προς τούτο κάθε κατάλληλο μέσο, όπως συμβάσεις μεταφοράς, για παράδειγμα φορτωτικές, ή πραγματικά ή απτά αποδεικτικά στοιχεία που βασίζονται στη σήμανση ή την αρίθμηση συσκευασιών, ή κάθε αποδεικτικό στοιχείο σχετικό με τα ίδια τα εμπορεύματα.»